ครม.อนุมัติงบ 1.5 พันลบ.พักจ่ายหนี้-ลดดบ.ให้ชาวนาฤดูการผลิตปี 59/60
ครม.อนุมัติงบ 1.5 พันลบ.พักชำระหนี้-ลดดอกเบี้ยให้ชาวนาฤดูการผลิต ปี 59/60 เป็นระยะเวลา 2 ปี หวังบรรเทาภาระหนี้สิน-ลดต้นทุนในการประกอบอาชีพ 
18 เม.ย. 2560

นายณัฐพร จาตุศรีพิทักษ์ ที่ปรึกษา รมว.พาณิชย์ เปิดเผยว่า ที่ประชุมคณะรัฐมนตรี (ครม.) มีมติเห็นชอบการสนับสนุนงบประมาณรายจ่ายประจำปี เพื่อดำเนินโครงการพักชำระหนี้ต้นเงินและลดดอกเบี้ยให้สมาชิกของสหกรณ์และกลุ่มเกษตรกรผู้ปลูกข้าวปีการผลิต 2559/2560 เป็นเงินปีละ 767.91 ล้านบาท ระยะเวลา 2 ปี ตั้งแต่ 1 ก.ค.59-30 มิ.ย.61 จำนวนงบประมาณทั้งสิ้น 1,535 ล้านบาท
“สำหรับการชดเชยดอกเบี้ย 3% อาจจะเป็นรัฐช่วยทั้ง 3% หรือให้กลุ่มสหกรณ์ กลุ่มเกษตรกรช่วยรับภาระตรงนี้เหมือนกรณีของธ.ก.ส.ด้วยหรือไม่นั้น จะมีการหารือกันเป็นการภายในต่อไป” นายณัฐพร กล่าว
สืบเนื่องจากมาจากเมื่อวันที่ 21 มิถุนายน 2559 ครม.มีมติเห็นชอบโครงการพักชำระหนี้ต้นเงินและลดดอกเบี้ยเกษตรกรผู้ปลูกข้าว ปี 59/60 สำหรับเกษตรกรที่เป็นลูกค้าของธนาคารเพื่อการเกษตรและสหกรณ์การเกษตร (ธ.ก.ส.) โดยการเลื่อนกำหนดชำระคืนต้นเงินเป็นเวลา 2 ปี และลดดอกเบี้ย 3% โดยครั้งนั้นมีผู้เข้าร่วมโครงการ 2 ล้านราย และรัฐสนับสนุนดอกเบี้ยชดเชย 1.5% และ ธ.ก.ส.ช่วยชดเชยอีก 1.5%
แต่ทั้งนี้ คณะกรรมการนโยบายบริหารจัดการข้าว (นบข.) เห็นว่าควรจะให้การช่วยเหลือเกษตรกรที่ไม่ใช่ลูกค้าของ ธ.ก.ส.ด้วย เช่น เกษตรกรที่เป็นลูกหนี้ของสมาชิกสหกรณ์หรือกลุ่มเกษตรกร นบข.จึงมีมติเมื่อวันที่ 18 พฤศจิกายน 2559 ให้ช่วยเหลือเกษตรกรกลุ่มนี้ด้วย โดยที่เกษตรกระได้รับการชดเชยดอกเบี้ย 3% ต่อปี
ดังนั้น วันนี้กระทรวงเกษตรและสหกรณ์จึงเสนอที่ประชุม ครม.ให้โครงการพักชำระหนี้ต้นเงินมีกลุ่มเป้าหมายที่เป็นสมาชิกสหกรณ์หรือกลุ่มเกษตรกรที่มีหนี้เงินกู้เพื่อการผลิตข้าว ณ วันที่ 31 พฤษภาคม 2559 ไม่เกิน 5 แสนบาท รวมทั้งหมดมีจำนวน 287,676 ราย ต้นเงินกู้ทั้งหมด 25,596 ล้านบาท จุดประสงค์เพื่อบรรเทาภาระหนี้สินและลดต้นทุนในการประกอบอาชีพทำนาของสมาชิก เพื่อให้มีโอกาสนำเงินไปฟื้นฟูตนเอง และมีเงินทุนไว้สำหรับค่าใช้จ่ายในครัวเรือน